**Jesús César Silva Méndez**, coñecido como o **Padre Silva**, nado en Ourense en 1933 e finado na mesma cidade o 2 de setembro de 2011, foi un sacerdote católico galego, fundador e director de Benposta Nación de Muchachos, no lugar de Benposta, na parroquia ourensá de Seixalbo.

Traxectoria
-----------

Jesús Silva é coñecido polo seu labor de dirección do *Benposta Nación de Muchachos*. Esta entidade educativa desempeñou o seu traballo entre a mocidade de substratos sociais desfavorecidos, en particular entre a afectada pola pobreza ou a violencia. O paso por Benposta de rapazada estranxeira posibilitou a fundación de filiais noutros países, como Portugal, Venezuela e Colombia.

O Padre Silva recibiu o premio Rafael Bárez concedido pola Asociación Xustiza e Sociedade de Galiza, en recoñecemento ao seu traballo. En tres ocasións foi proposto por países como Israel ou Xapón para o Premio Nobel da Paz.

Obra
----

Benposta Nación de Muchachos veu funcionando dende 1957 na súa sede ourensá. Tiña entre os seus obxectivos o desenvolvemento do ensino, a investigación a cultura, a educación, as artes e as ciencias, así como a asistencia na educación, os dereitos, a cultura, a investigación e o desenvolvemento integral da infancia, a adolescencia e a mocidade no ámbito nacional e internacional. Unha serie de desencontros coa administración autonómica, alén dos seus propios problemas financeiros, forzaron o seu peche no ano 2003.

A idea fundamental das escolas de Benposta era promover o desenvolvemento físico e espiritual, mais sen unha orientación relixiosa definida. Como parte da súa educación, as nenas e os nenos participaban nas tarefas de mantemento e xestión do complexo escolar. Empregaban métodos pedagóxicos próximos aos das Escolas democráticas, nas que defendían a participación libre da rapazada nos procesos de toma de decisións. As escolas de *Benposta Nación de Muchachos* contaban cunha alcaldía, un parlamento e mesmo unha moeda propia.

Benposta Ourense contou durante anos cunha emisora de televisión local, a *Ourense Televisión Benposta*. Alén diso, foi coñecida por manter dende 1963 unha escola de artes acrobáticas e circenses, a segunda de Europa trala escola do circo de Moscova, na que participaba rapazada de todas a idades. Nesta escola formábanse as rapazas e rapaces que formaban parte do coñecido como *Circo de los Muchachos*.

En febreiro de 2019, a Asociación Cultural Padre Silva (creada trala morte deste en 2011) abriu as portas do Museo Circo de los Muchachos, situado na zona vella da cidade de Ourense, no número 6 da rúa Bailén. Este museo conta cunha exposición que recolle a evolución histórica da Benposta ourensá.

Notas
-----

1. ↑  "La Ciudad de los Muchachos fue un país dentro de un país", entrevista en *Diario de Navarra*, 25 de abril de 2009 (consultado o 15 de febreiro de 2010) *(en castelán)*.
2. ↑  "A Asociación Cultural Padre Silva promove o novo espazo dedicado á memoria desta experiencia". *culturagalega.org*. 4 de febreiro de 2019. Consultado o 4 de febreiro de 2019.
3. ↑  "El museo de los Muchachos, un paso para recuperar Benposta". *La Región* (en castelán). 4 de febreiro de 2019.
4. ↑  Rey, Javier (4 de febreiro de 2019). "Un museo para guardar el alma del Circo de los Muchachos y Benposta". *La Región* (en castelán).

Véxase tamén
------------

### Ligazóns externas

* Benposta nación de muchachos
* Benposta Colombia
* Benposta Venezuela
* Benposta, Children's Republic.
* Shine a light
* Benposta I e II
* Museo Circo de los Muchachos